เดินหน้ายกระดับคุณภาพชีวิตศิลปินพื้นบ้านทั่วประเทศ ส่งเสริมการจ้างงานในช่วงเทศกาลประเพณีของทุกจังหวัด
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า นับตั้งแต่ก่อนเทศกาลปีใหม่หลายพื้นที่ได้มีการเปิดพื้นที่จัดการแสดงศิลปวัฒนธรรม ทำให้ศิลปินพื้นบ้านได้มีโอกาสกลับมารับการแสดงแล้วบางส่วน โดยย้ำให้สำนักงานวัฒนธรรมจังหวัดดูแลมาตรการป้องกันโรคโควิด-19 ร่วมกับจังหวัดจัดการแสดงต่างๆ อย่างเข้มงวด ส่วนใหญ่ได้รับความร่วมมือเป็นอย่างดี จากผู้จัดงาน ศิลปิน และผู้ร่วมงานปฏิบัติตามระเบียบของกระทรวงสาธารณสุขทำให้ไม่ได้รับการรายงานเกิดคลัสเตอร์จากการแสดงพื้นบ้าน จากการปรับแผนยุทธศาสตร์และแผนปฏิบัติราชการให้สอดคล้องกับร่างแผนพัฒนาเศรษฐกิจและสังคมแห่งชาติ ฉบับที่ 13 (พ.ศ.2566 - 2570) ที่ผลักดันการยกระดับอาชีพศิลปิน โดยเฉพาะศิลปินพื้นบ้าน ให้เป็นที่ยอมรับ มีการอนุรักษ์ สืบสาน รักษาไม่ให้สูญหาย และส่งเสริมการสร้างอาชีพ สร้างรายได้ให้มากขึ้น  ในปีนี้ จึงมุ่งเน้นการทำงานฟื้นฟูวิถีชีวิต ศิลปินพื้นบ้าน ให้มีโอกาสทำการแสดงอย่างหลากหลาย โดยรณรงค์ให้หน่วยงานในพื้นที่ต่างๆ จ้างงานศิลปินพื้นบ้าน เพื่อให้เกิดการจ้างงานในช่วงเทศกาล งานประเพณีตลอดทั้งปี  ขณะเดียวกัน กำหนดให้มีการจัดมหกรรมการแสดงพื้นบ้านทั่วประเทศในช่วงไตรมาส ที่ 2 หรือ ไตรมาสที่ 3  นอกจากนี้ จะให้การส่งเสริมให้การแสดงพื้นบ้านของประเทศไทย ให้เป็นหนึ่งในการ สร้าง soft power ของไทย เพื่อส่งเสริมความนิยมไทยไปสู่นานาชาติ ให้ทุกจังหวัดยกระดับเทศกาลงานประเพณีเด่นๆ จังหวัดละ 1  รายการ  เพื่อทำให้เป็นที่รู้จักให้มีการแสดงพื้นบ้านเข้าไปร่วมจัดแสดงโดยจะสนับสนุนงบประมาณและการประชาสัมพันธ์ทั้งในและต่างประเทศ